བྱང་ཆུབ་སྙིང་པོར་མཆིས་ཀྱི་བར། ། རྟག་པར་བདག་ནི་སྐྱབས་སུ་མཆི། ། ཤེས་རབ་སྙིང་རྗེ་དང་བཅས་པའི། ། བརྩོན་པས་སེམས་ཅན་དོན་དུ་བདག། སངས་རྒྱས་མདུན་དུ་གནས་བྱས་ནས། ། རྫོགས་པའི་བྱང་ཆུབ་སེམས་བསྐྱེད་བགྱི། ཚར་གསུམ། ཚད་མེད་བཞི་དཀྱུས་འགྲེ། ཨོཾ་ཤུ་ཱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། སྟོང་པའི་ངང་ལས་པད་ཉི་དང་། ། བདུད་བཞི་བརྩེགས་སྟེང་རང་ཉིད་ནི། ། དགྱེས་རྡོར་ཞལ་བརྒྱད་ཕྱག་བཅུ་དྲུག། ཞབས་བཞི་བདག་མེད་ཡུམ་དང་རོལ། ། ཕྱག་མཚན་རྒྱན་དང་བཞུགས་སྟབས་སོགས། ། མཚན་ཉིད་ཀུན་རྫོགས་ཐུགས་ཀར་ཉིར། ། ཧཱུྃ་ཡིག་སྔགས་ཀྱིས་བསྐོར་བར་གྱུར། ཨོཾ་དེ་ཝ་པི་ཙུ་བཛྲ་ཧཱུྃ་ཧཱུྃ་ཧཱུྃ་ཕཊ་སྭཱ་ཧཱ། ཅི་ནུས་ལྗགས་བཟླས་ནི་བདག་བསྐྱེད་དོ། ། མཆོད་གཏོར་བསང་བ་ནི། ཐུགས་ཀའི་ཧཱུྃ་ལས་བདུད་རྩི་འཁྱིལ། ། ཁྲོ་ཚོགས་ལྗང་གུ་གཡས་གཡོན་གྱིས། ། སྣ་ཚོགས་རྡོ་རྗེ་དེས་མཚན་དྲིལ། ། ཐོགས་པ་མེ་འོད་དང་བཅས་སྤྲོས། ། མཆོད་གཏོར་བགེགས་ཀུན་བསྐྲད་པར་གྱུར། ། ཞེས་དང་། རྡོ་རྗེའི་རྩེས་ནང་མཆོད་ནས་མཆོད་གཏོར་རྣམས་ལ་འཐོར་ཚུལ་དང་། ཨོཾ་བཛྲ་ཨ་མྲྀ་ཏ་ཀུཎྜ་ལཱི་ཧ་ན་ཧ་ན་ཧཱུྃ་ཧཱུྃ་ཧཱུྃ་ཕཊ་སྭཱ་ཧཱས་བསང་། ཨོཾ་སྭ་བྷཱ་ཝ་ཤུདྡྷཿསརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ། གིས་སྦྱང་། ཞེས་པ་མཆོད་གཏོར་རྣམས་གང་དུའང་མ་གྲུབ་པའི་སྟོང་ཉིད་བཙན་ཐབས་སུ་བསྒོམ་པ་མ་དག་པ་སྦྱོང་བ་ལ་ཟེར། སྟོང་པའི་ངང་ལས་མཆོད་པ་རྣམས། ། ཨ་ལས་དུམ་གསུམ་ཐོད་པ་ནི། ། ཕྱི་དཀར་ནང་དམར་དཔྲལ་མདུན་བསྟན། ། ཡངས་ཤིང་རྒྱ་ཆེར་ཧཱུྃ་ཞུ་ལས། མཆོད་ཡོན་ཞབས་བསིལ་མེ་ཏོག་སྤོས། ། མར་མེ་དྲི་ཆབ་ཞལ་ཟས་དང་། ། རོལ་མོའི་རྣམ་པ་ཞི་བའི་རྫས། ། གཞན་ཡང་ཐོད་པ་དེ་ལྟའི་ནང་། ། དགྲ་བགེགས་བསྒྲལ་བའི་ཁྲག་མཚོ་དང་། ། མིག་དང་རྣ་བ་སྣ་ལྕེ་སྙིང་། ། རུས་རྐང་ཀླད་ཚིལ་བསྲེགས་པའི་དུད། ། རྐང་ཏིལ་མར་ཁུར་རོ་རས་སྡོང་། ། མཁྲིས་པ་སྨན་སྣའི་དྲི་ཆབ་དང་། ། ཤ་ཁྲག་རུས་སྤུངས་ཞལ་ཟས་རྔམ། ། རྐང་གླིང་ཐོད་རྔ་རོལ་མོའི་སྒྲ། ། གཞན་ཡང་རླུང་མེ་ཐོད་སྒྱེད་སྟེང་། ། ཐོད་སྣོད་ཡངས་ཤིང་རྒྱ་ཆེའི་ནང་། ། བ་ལང་ཁྱི་རྟ་གླང་ཆེན་མིའི། ། ཤ་དང་དྲི་ཆེན་ཁྲག་ཁུ་བ། ། ཀླད་པ་དྲི་ཆུ་བདུད་རྩི་ལྔ། བྷྲཱུྃ་ཨཱྃ་ཛྲཱི་ཁྃ་ཧཱུྃ་ཡིག་སྟེ། ། ཡེ་ཤེས་ལྔ་དངོས་རླུང་མེ་ཡིས། ། བསྐྱོད་པས་རོ་གཅིག་བདུད་རྩི་ནི། ། རྣམ་པ་ཤ་ཁྲག་རུས་ལས་གྲུབ། ། དམ་རྫས་རྒྱན་ལྡན་གཏོར་མར་གྱུར། ཨོཾ་ཨརྑྷཾ། པཱ་དྱཾ། པུཥྤེ། དྷཱུ་པེ། ཨཱ་ལོ་ཀེ། གནྡྷེ། ནཻ་ཝི་དྱཱ། ཤབྡ་ཨཱཿཧཱུྃ། ཨོཾ་མ་ཧཱ་རཀྟ་ས་མུ་དྲ་མ་ཧཱ་པཉྩ་ཨིནྡྲ་གུ་ཧྱ་པུཥྤེ། མ་ཧཱ་མེ་ད་གུ་ཧྱ་དྷཱུ་པེ། མ་ཧཱ་མ་དྷཱུ་ར་གུ་ཧྱ་ཨཱ་ལོ་ཀེམ་ཧཱ་བ་ས་རུ་དྷི་ར་གུ་ཧྱ་གནྡྷེ། མ་ཧཱ་མཱཾ་ས་རཀྟ་བྷུ་ཛ་ཐ་པི་པ་ཐ་མ་ཧཱ་ཤབྡ་ཨཱཿཧཱུྃ། ཞི་དྲག་གི་མཆོད་པའི་ཕྱག་རྒྱ་སྤྱི་འགྲེས་མཆོད་པ་བྱིན་བརླབ། ཕྱག་གཡོན་གཡས་གཉི་ག་བྱ་ཁྱུང་ཕྱག་རྒྱ་རྣམས་རིམ་བཞིན་གཏོར་མར་བསྟན་ནས་འཆའ་བ་དང་། ། ཨོཾ་ཨཱཿཧཱུྃ་ཧ་ཧོཿཧྲཱིཿལན་གསུམ་གྱིས་གཏོར་མ་བྱིན་བརླབ། རང་ཉིད་ཀྱེ་ཡི་རྡོ་རྗེའི་མདུན། ། འཇིགས་རུང་དུར་ཁྲོད་བརྒྱད་དབུས་སུ། ། པྃ་པད་རྃ་ཉི་མི་རོའི་སྟེང་། ། ཧཱུྃ་ལས་གྲི་གུག་ཧཱུྃ་མཚན་ལས། ། འོད་འཕྲོས་དགྲ་བགེགས་ཚར་བཅད་འདུས། ། ཡོངས་གྱུར་དཔལ་ལྡན་རྡོ་རྗེ་ཆེ། ། ནག་པོ་ཆེན་པོ་གུར་གྱི་མགོན། ། ཆེ་ཞིང་ཆེར་འབར་སྐུ་མདོག་ནག། ཕྱག་གཉིས་གྲི་གུག་ཐོད་ཁྲག་ནི། ། ཐུགས་ཀར་སྟེང་འོག་དབུས་གཎྜི། ། དམར་ཟླུམ་སྤྱན་གསུམ་མཆེ་གཙིགས་ཞལ། ། ལྗགས་འདྲིལ་རྔམ་སྒྲ་ཁྲག་རྒྱུན་འཛག། སྨར་སྨིན་དབུ་སྐྲ་དམར་སེར་བརྫེས། ། ཐོད་སྐམ་ལྔ་ཡིས་དབུ་ལ་བརྒྱན། ། ཐོད་རློན་ཁྲག་འཛག་ལྔ་བཅུའི་ཕྲེང་། ། རུས་པའི་རྒྱན་དྲུག་སྦྲུལ་གྱིས་བརྒྱན། ། སྟག་ཤམ་དར་གྱི་ལྷབ་ལྷུབ་ཅན། ། མི་ཐུང་གེལ་པའི་འདུག་སྟངས་ཀྱིས། ། རོ་གདན་ལ་འགྱིང་གཡས་གཡོན་རྒྱབ། ། མདུན་སྟེང་རྣམས་སུ་བྱ་ཁྱི་ནག། ཅེ་སྤྱང་སྔོ་དང་མི་ནག་ཚོགས། ། ཁྱུང་ཆེན་རིགས་ལྔའི་འཕྲོ་འདུ་ཅན། ། ཡེ་ཤེས་མེ་འབར་དབུས་བཞུགས་པའི། ། དཔྲལ་མགྲིན་སྙིང་གར་ཨོཾ་ཨཱཿཧཱུྃ། ། དཀར་དམར་མཐིང་མཚན་རང་ཉིད་ཀྱི། ། ཐུགས་ཀའི་འོད་ཀྱིས་སྤྱན་དྲངས་གྱུར། ། གུ་གུལ་ཚིལ་ཆེན་སོགས་ཀྱི་དུད་པ། རྔ་རོལ་རྐང་གླིང་གཡབ་དར་སོགས་དང་བཅས་རོལ་མོས་བྱིན་དབབ། གདུང་དབྱངས་དང་བཅས་པས། ཧཱུྃ། རྡོ་རྗེ་འཛིན་པའི་ཡེ་ཤེས་ནི། ། གདུག་པ་འདུལ་ཕྱིར་སྲིན་པོའི་གཟུགས། ། འདའ་བར་དཀའ་བའི་དམ་ཚིག་ཅན། ། མགོན་པོ་འཁོར་བཅས་འདིར་གཤེགས་བཞུགས། ། ཨོཾ་ཤྲཱི་མ་ཧཱ་ཀཱ་ལཱ་ཡ་ས་པ་རི་ཝཱ་ར་བཛྲ་ས་མཱ་ཛཿཔདྨ་སཱུརྻ་ཤ་ཏྲཱུཾ་བཻཏྟ་ལི་ཨཱ་ས་ན་ཏིཥྛནྟུ། ཞེས་པས་སྤྱན་འདྲེན་བཞུགས་གསོལ་དང་། རྡོར་ཐལ་ཁ་ཕྱེའི་མཐར་སེ་གོལ་གཏོགས་པ་དང་བཅས། ཨོཾ་ཤྲཱི་མ་ཧཱ་ཀཱ་ལཱ་ཡ། ཤཱ་ས་ན་ཨུ་པ་ཧཱ་རི་ཎི། ཨེ་ཀ་ཨ་པཤྩི་མ། ཀཱ་ལོ་ཨ་ཡཾ་ཨི་དཾ། རཏྣ་ཏྲ་ཡཱ་ཡ། ཨ་པ་ཀཱ་རི་ཎི། ཡ་ཏི་པྲ་ཏཱིཛྙཱ། སྨ་ར་སི་ཏ་དཱ། ཨི་དཾ་དུཥྚན། ཁ་ཁ་ཁཱ་ཧི་ཁཱ་ཧི། མ་ར་མ་ར། གྲྀཧྞ་གྲྀཧྞ། བྷནྡྷ་བྷནྡྷ། ཧ་ན་ཧ་ན། ད་ཧ་ད་ཧ། པ་ཙ་པ་ཙ། དི་ན་མེ་ཀེ་ན། མཱ་ར་ཡ་ཧཱུྃ་ཕཊ། ཚར་གསུམ་སོགས་ཀྱིས་གཏོར་མ་བསྔོ་བར་གནང་ནས་གོང་བཞིན་མཆོད་སྔགས་མཐེབ་སྲིན་གྱིས་ནང་མཆོད་འབུལ་བའི་སྟངས་ཀ་དང་། ཨོཾ་ཨཱཿཧཱུྃ་གིས་ནང་མཆོད། དཔལ་ལྡན་གུར་གྱི་མགོན་པོ་ཆེ། ། ལྕམ་དྲལ་བྲན་གཡོག་འཁོར་བཅས་མཆོད། ། བསྟན་འགྲོ་རྣལ་འབྱོར་བར་ཆད་སྲུངས། ། བསམ་ཀུན་ཡིད་བཞིན་འགྲུབ་པར་མཛོད། ། ཅེས་འཕྲིན་འཆོལ་དང་། སྐོང་བ་དངོས་ནི། རྔ་རོལ་དབྱངས་དང་བཅས། ཧཱུྃ། མ་དག་སྣོད་བཅུད་སྣང་བ་ཇི་སྙེད་པ། ། དག་པ་རབ་འབྱམས་མཆོད་ཡོན་ཞབས་བསིལ་དང་། ། མེ་ཏོག་བདུག་སྤོས་སྣང་གསལ་དྲི་དང་ཟས། ། རོལ་མོ་རྒྱལ་སྲིད་སྣ་བདུན་འདོད་ཡོན་ལྔ། ། བཀྲ་ཤིས་རྫས་རྟགས་རི་གླིང་ཉི་ཟླ་སོགས། ། རིན་ཆེན་འབྲུ་སྣ་དར་གོས་སྨན་ལ་སོགས། ། ངོ་མཚར་ཕྱི་ཡི་སྐོང་རྫས་སྣ་ཚོགས་ཀྱིས། ། མ་ཧཱ་ཀཱ་ལ་འཁོར་བཅས་ཐུགས་དམ་བསྐང་། ། ཧཱུྃ། གསང་ཆེན་ཟབ་མོའི་རང་བཞིན་དུར་ཁྲོད་གནས། ། འཇིགས་རུང་དྲག་པོའི་གཞལ་ཡས་ཆེན་པོའི་ནང་། ། དམ་ཉམས་ཕྱི་ནང་གསང་བའི་དགྲ་བགེགས་ཀྱི། ། ཐོད་སྣོད་ཡངས་པར་དེ་ཡི་ཁྲག་རྒྱུན་འཁྱིལ། ། དབང་ལྔའི་མེ་ཏོག་ཚིལ་ཆེན་དུད་སྤྲིན་དང་། ། ཞུན་ཆེན་སྒྲོན་མེ་མཁྲིས་ཆེན་སྨན་སྣའི་དྲི། ། ཤ་རུས་བཟའ་བ་ཁྲག་གི་བཏུང་བར་ལྡན། ། རྐང་གླིང་ཐོད་རྔ་འཇིགས་རུང་སྣ་ཚོགས་སྒྲ། ། གཡང་གཞིའི་བླ་བྲེ་གློ་སྙིང་རྒྱུ་མའི་འཕན། ། གདུག་ཅན་གཅན་གཟན་ཤུན་པ་སྦྲུལ་གདུག་ཕྲེང་། ། རབ་གསང་རུས་པའི་རྒྱན་དྲུག་དམ་ཚིག་རྫས། ། རོ་དུམ་རོ་སྐྲའི་རྔ་ཡབ་ཞྭ་གོས་ལྷམ། ། མིག་སྨན་མདོག་སོགས་ནང་གི་མཆོད་རྫས་ཀྱིས། ། མ་ཧཱ་ཀཱ་ལ་འཁོར་བཅས་ཐུགས་དམ་བསྐང་། ཧཱུྃ། ཁྱད་པར་རྨད་བྱུང་རང་བཞིན་ལྷན་སྐྱེས་རྫས། ། ཚད་ལྡན་བདེ་སྐྱོང་དམ་རྫས་བཅུད་ཀྱིས་ཕྱུར། ། བནྡྷ་ལྕང་ལོ་སྦྱོར་སྒྲོལ་རཀྟས་གང་། ། དུག་གསུམ་གཏོར་སྣོད་དམར་ཆེན་གཏོར་མ་རྔམ། ། དཔའ་བོ་གཡུལ་བསད་གྲི་སྙིང་རྫས་འཁོར་ཅན། ། ཕོ་རྒྱུད་སྤྲིན་ལྟར་འཚུབས་པའི་རྔ་ཡབ་ནག། མོ་རྒྱུད་རླུང་དམར་འདུ་བའི་ནལ་བུའི་གསོབ། ། གསང་མདོས་པད་ཚལ་སྡེ་བརྒྱད་བུང་བའི་གསོབ། ། ཕྱག་མཚན་མཚོན་ཆ་བདུད་སྡེའི་སྲོག་གི་གཤེད། ། ཕྱི་རྟེན་བྱ་ནག་ལ་སོགས་སྤྲུལ་པའི་འཁོར། ། ནང་རྟེན་སྐུ་གསུང་ཐུགས་ཀྱི་རྣམ་རོལ་ཅན། ། གསང་རྟེན་རྒྱུད་གསུམ་དྲེགས་པའི་སྲོག་གི་བཅུད། ། མི་མཐུན་གཡུལ་ལས་རྒྱལ་བའི་རུ་མཚོན་སོགས། ། ཕུལ་བྱུང་བསྟན་སྲུང་ཐུན་མོང་མིན་པའི་རྫས། ། མ་ཧཱ་ཀཱ་ལ་འཁོར་བཅས་ཐུགས་དམ་བསྐང་། ཧཱུྃ། ཐོག་མེད་དུས་ནས་འཁོར་བ་ཇི་སྲིད་བར། ། མ་རིག་ལས་ཉོན་ལས་བྱུང་བཅས་རང་སྡིག། དམ་ཅན་རྒྱ་མཚོའི་ཐུགས་འགལ་ཐར་པའི་གེགས། ། ཅི་མཆིས་མཁའ་མཉམ་སྡིག་དང་ལྷན་ཅིག་བཤགས། ཧཱུྃ། མགོན་ཁྱོད་ཐུགས་དམ་གསང་བ་བསྐུལ་བའི་ཕྱིར། ། ཐུགས་ཀར་ཉི་དཀྱིལ་ཧཱུྃ་ཡིག་སྔགས་ཕྲེང་བཅས། ། བདག་ཉིད་དགྱེས་པ་རྡོ་རྗེའི་འོད་ཀྱིས་བསྐུལ། ། ཕྲིན་ལས་རྣམ་བཞིའི་གཡར་དམ་ད་དགོངས་ཤིག། ཅེས་རྔ་རོལ་བཞག་ནས། གཡུལ་བསད་དུད་ཆེན་ཕྲེང་བ་གཞོན་ནུ་མས་བཀལ་བའི་སྲད་བུ་དགུ་སྒྲིལ་ཕྲེང་ཐག་ཅན་མདོ་འཛིན་ཉིས་བརྩེགས། གྲངས་བཟུང་བཅུ་ཤད་ཅན་བྱིན་གྱིས་བརླབས་པ་ཕྱག་གཡས་པའི་མཐེབ་མཛུབ་ཀྱི་སྦྱོར་བས་བགྲངས་ལ་ཐོག་མར། རྡོ་རྗེ་སེམས་དཔའ་ཧེ་རུ་ཀའི་ཡིག་བརྒྱ་ཅི་རིགས། དེ་ནས། ཨོཾ་དེ་ཝ་པི་ཙུ་སོགས་གོང་བཞིན་ཅི་རིགས། དེ་ནས། ཨོཾ་མ་ཧཱ་ཀཱ་ལཱ་ཧཱུྃ་ཕཊ། དང་། ཨོཾ་ཤྲཱི་མ་ཧཱ་ཀཱ་ལཱ་ཡ་ཧཱུྃ་ཧཱུྃ་ཕཊ་སྭཱ་ཧཱ། དང་། ཨོཾ་ཤྲཱི་མ་ཧཱ་ཀཱ་ལཱ་ཡ་ཤཱ་ས་ནཱ༴སོགས་གོང་བཞིན་ཏེ། ཉེ་སྙིང་བདུན་མ། སྙིང་པོ་བཅུ་གཉིས་མ། རྩ་སྔགས་ཤཱ་ས་ན་རྣམས་ལས་རྒྱུན་དུ་ཉེ་སྙིང་གཙོ་བོར་མཛད། དྲག་ལས་ལ་ཤ་ས་ན་གཙོ་བོར་མཛད་ཅིང་། དེ་ཡང་བྱད་མ་ཁ་ཁ་སོགས་འདོགས་ཅན་དུ་མཛད་དོ། ། དེ་ལྟར་ལྗགས་བཟླས་གྲུབ་པ་དང་། རྔ་རོལ་སོགས་བཅས། སྐུལ་ཟློག་ནི། ཧཱུྃ། བདེ་གཤེགས་ཐུགས་སྤྲུལ་སྲུང་དབང་ཁྱོད་ཉིད་ཀྱིས། ། རྡོ་རྗེ་འཛིན་པའི་དམ་ཚིག་རྗེས་དགོངས་ལ། ། བདག་སོགས་སྡིག་སྒྲིབ་ནད་གདོན་བགེགས་ཀུན་སོལ། ། ལུང་རྟོགས་ཚེ་བསོད་དཔལ་འབྱོར་ལེགས་ཀུན་སྤེལ། ། སྣོད་བཅུད་ཕུན་ཚོགས་འདོད་ཀུན་དབང་དུ་བསྡུས། ། བསྟན་འགྲོར་གནོད་ཀུན་ད་ལྟ་ཉིད་དུ་སྒྲོལ། ། ཐུན་མོང་མཆོག་གི་དངོས་གྲུབ་ལྷུན་གྲུབ་མཛོད། ཧཱུྃ། བསྟན་དང་བསྟན་འཛིན་འཇིག་རྟེན་ལ་གནོད་པའི། ། གཟུགས་ཅན་དམ་ཉམས་དགྲ་བོའི་ངན་གཡོ་དང་། ། གཟུགས་མེད་ལན་ཆགས་བགེགས་ཀྱི་ཆོ་འཕྲུལ་གྱིས། ། སྣོད་བཅུད་མ་རུངས་བྱེད་རྣམས་དེ་ཉིད་ལ། ། མྱུར་དུ་བཟློག་སྒྱུར་ཕྲིན་ལས་འགྲུབ་པར་མཛོད། ཧཱུྃ། སྲིད་པའི་ཕུན་ཚོགས་ཡིད་བཞིན་དབང་གི་རྒྱལ། ། ཞི་བའི་དགེ་མཚན་སྤང་རྟོགས་མཐར་ཕྱིན་སྩོལ། ། མཁས་གྲུབ་གཉེན་གཅིག་རྡོ་རྗེ་ནག་པོ་ཆེ། ། འཁོར་འདས་ཡོངས་ཀྱི་མཐུ་ཆེན་མངའ་གསོལ་ལོ། ཧཱུྃ། མི་འགྱུར་མཐིང་མདོག་ཆོས་ཀུན་རོ་གཅིག་ཞལ། ། བདེན་གཉིས་ཕྱག་དང་གཟུང་འཛིན་མཐའ་གནོན་ཞབས། ། མཆོག་ཐུན་རབ་སྩོལ་རྔམ་བརྗིད་ཆ་ལུགས་ཅན། ། ཡོན་ཏན་དཔག་མེད་གུར་གྱི་མགོན་པོར་བསྟོད། ། དེ་ནས་གཏོར་མ་ལ་ཉིན་མོ་ཡིན་ན་སྤོས་རེངས་དང་། སྲོད་ཐོ་རངས་སོགས་ཡིན་ན་དཔལ་འབར་བཙུགས། ཕུད་ཆང་དང་བཅས་པས། ཧཱུྃ། དམ་ཅན་དབང་ཕྱུག་ནག་པོ་འཁོར་བཅས་རྣམས། ། ཏིང་འཛིན་སྔགས་རྒྱས་རྣམ་སྤྲུལ་གཏོར་མ་ཆེ། ། བཟའ་བཅའ་ལྡགས་མྱང་བཏུང་བ་ཁྱད་པར་རྫས། ། རི་དང་རྒྱ་མཚོའི་རྣམ་རོལ་འདི་བཞེས་ལ། ། བླ་མའི་སྐུ་ཚེ་བསྲིང་དང་ཐུབ་བསྟན་སྤེལ། ། དེ་བཞིན་བཤད་སྒྲུབ་སྡེ་སྐྱོངས་འཇིག་རྟེན་ལ། ། གནོད་སྲུངས་ལེགས་སྤེལ་བདག་ལྟོས་བཅས་ཀུན་ལ། ། རྟག་ཏུ་འགོ་ཞིང་འཆེས་པའི་བརྩེ་གདུང་མཛོད། ཅེས་དང་། དྲག་རོལ་བཅས་གཏོར་མ་ཐོག་ཁ་དང་རི་གཙང་སོགས་སུ་ཁྱེར་ལ་ཕུད་ཆང་འཐོར་བ་སྔོན་འགྲོས་སུམ་གཉིས་ཡར་ཕུལ། སུམ་གཅིག་མར་ཞུ་བ་མན་ངག་ཏུ་མཛད་དོ། ། ཧཱུྃ། གང་ཡང་བདག་བློའི་སྐྱོན་གྱུར་པའི། ། ལྷག་ཆད་ནོར་འཁྲུལ་བག་མེད་བཤགས། ། མདུན་བཞུགས་མགོན་པོ་རང་ལ་ཐིམ། ། རང་གི་གནས་གསུམ་ཨོཾ་ཨཱཿཧཱུྃ། ། དགེ་དེས་གནས་སྐབས་དོན་ཀུན་འགྲུབ་མཐར་ཐུག་ནག་པོ་ཆེ་ཐོབ་ཤོག། ཕྱོགས་བཅུ་དུས་གསུམ་བཀྲ་ཤིས་ཀྱི། ། དགའ་ཆར་དབྱངས་སྙན་དེང་འདིར་བྱོན། ། ཞེས་བརྗོད་ལ་གྲོལ་ལོ། ། ཞེས་པའང་དཔལ་ས་སྐྱ་པ་ཆེན་པོ་སྔགས་འཆང་བླ་མ་ཐམས་ཅད་མཁྱེན་གཟིགས་ངག་དབང་ཀུན་དགའ་བློ་གྲོས་ཀྱི་གསུང་བློ་གཏེར་དབང་པོས་མཆོད་བརྗོད་དང་སྦྱར་བྱང་བསྒྱུར་ནས་ལུང་སྤེལ་ཞུས་པ་དགེ། ། །
ཡིག་རྒྱག་པ། ཚེ་ཀྲུག་ནས